Fliekresensie: Topverkoper-roman nou op silwerdoekWHERE THE CRAWDADS SING ⭐⭐⭐⭐⭐⭐⭐⭐/10 Met Daisy Edgar-Jones en Taylor John Smith Regisseur: Olivia Newman Drama Ja, ek weet: Die buitelandse resensente het nie hul harte oopgemaak vir hierdie rolprentweergawe van Delia Owens se gewilde roman nie. Om die waarheid te sê het die dolke lekker diep ingesink. Sowat 12 miljoen boeke is egter verkoop. Ai, ons plaaslike skrywers kan maar net droom. Die rolprentweergawe is egter grootliks verdoem. Ek kan nie saamstem nie. Soms probeer mense meer van ŉ rolprent maak as wat daar regtig is, dan raak die verwagtinge te hoog. Laat ŉ rolprent toe om self asem te haal en te ontwikkel en moenie jou vereistes daarop afdruk nie. As jy die roman gelees het, mag die einde jou onverhoeds betrap, maar die atmosfeer wat regisseur Olivia Newton skep en waarmee buitelanders so gespot het, is atmosferies, donker, beklemmend en so warm, jy sweet daarvan. ŉ Meisie wat grootliks alleen in ŉ moeras grootgeword het, is onafhanklik en weier om skool toe te gaan. Die held Tate Walker leer haar lees en skryf. Dan ontmoet sy ŉ skurwejan, miskien te duidelik ŉ antagonis, gespeel deur Harris Dickson, en die prentjie verander. Kort hierna word sy lyk in die moeras aangetref. Het Kya (vertolk deur Edgar-Jones) hom vermoor? Hierna wikkelspies ons tussen die hofsaak en haar verlede – ŉ tegniek wat miskien al bietjie cliché-besaai raak, maar tog die storie logies vertel. Edgar-Jones se spel is vol nuanses en lae emosies, en die broeiende atmosfeer waarin ŉ meisie in ŉ tronk sit en versmoor, is treffend. Sy wil wees waar die Crawdad-voëls sing. As jy lanklaas in ŉ fliekteater was, ontsnap die beurtkrag met Where the Crawdads Sing – ŉ delikate, atmosferiese rolprent met ŉ verrassende storie en rolprent-ontknoping, en gee jouself ŉ geskenk. Daisy Edgar-Jones. (Foto: IMDb) Iewers, in die geordende chaos wat tans om ons heers, is daar darem ŉ rolprent wat jou kan inspireer en verras en wat vereis dat jy met jou oë wawyd oop kan kyk. Where the Crawdads Sing is tussen ŉ kuns- en kommersiële rolprent. Vir interessantheid las ek hierdie stuk trivia by wat op die rolprent se amptelike webblad verskyn: In die fliek, wat op ŉ roman deur Delia Owens geskoei is, word die hoofkarakter daarvan beskuldig dat sy ŉ misterieuse moord gepleeg het. Kort nadat die fliek uitgereik is, het Zambiese beamptes aangekondig hulle wil Owens en haar eks-man, Mark, ondervra oor die skietdood van ŉ vermeende stroper gedurende ŉ teenstropingspatrollie, wat deel vorm van ŉ bewaringsprojek wat deur die Owens-egpaar bestuur is. In ŉ artikel oor die stroper se dood, berig Jeffrey Goldberg dat Zambië se wetstoepassers hom verseker het dat die saak steeds oop is. “Daar is geen wet van veroudering vir moord in Zambië nie. In dié geval word hulle almal gesoek vir ondervraging, onder wie Delia Owens, het Lillian Shawa-Siyuni, die land se direkteur van openbare vervolgings, aan Goldberg gesê.